b'\n_START_ARTICLE_\nSimeon Uro\xc5\xa1 Palaiologos\n_START_SECTION_\nBiografi\n_START_PARAGRAPH_\nSimeon Uro\xc5\xa1 var s\xc3\xb8nn av kong Stefan De\xc4\x8danski (ogs\xc3\xa5 kjent under navnet Stefan Uro\xc5\xa1 III Nemanji\xc4\x87) som regjerte i Serbia fra 1322 til 1331, og hans andre kone, Maria Palaiologina som var datter av Johannes Palaiologos, guvern\xc3\xb8r i Thessaloniki og alliert med kong Stefan. Simeons eldre halvbror  Stefan Du\xc5\xa1an ble utnevnt til tronf\xc3\xb8lger i Serbia i 1322.\n_START_SECTION_\nStefan Du\xc5\xa1ans regjering\n_START_PARAGRAPH_\nStefan Du\xc5\xa1an ble kronet til konge (tsar) i Serbia i september 1331, etter en flere m\xc3\xa5neder lang borgerkrig i 1331. Du\xc5\xa1an utnyttet den bysantinske borgerkrigen (1341 \xe2\x80\x93 1347) til \xc3\xa5 okkupere omr\xc3\xa5der i det nordlige Hellas (Makedonia, Thessalia og Epirus) som var under bysantinsk kontroll. Stefan utropte seg i september 1345 til \xc2\xabkeiser av serberne og grekerne\xc2\xbb og lot seg krone i 1346. Stefan benyttet bysantinske titler p\xc3\xa5 sine magnater - Simeon Uro\xc5\xa1 og Jovan Asen fikk tittelen \xc2\xabdespot\xc2\xbb, mens andre fikk titler som \xc2\xabsebastokratos\xc2\xbb og \xc2\xabcaesar\xc2\xbb._NEWLINE_Ved den serbiske erobringen av Epirus, Akarnania og Thessalia i 1348 overtok Simeon Uro\xc5\xa1 styret i Epirus og Thessalia. Simeon Uro\xc5\xa1 konsoliderte sin posisjon i forhold til det lokale aristokratiet ved \xc3\xa5 gifte seg med Thomais Orsini, datteren til den tidligere herskeren av Epirus, Johannes II Orsini.\n_START_SECTION_\nKravet p\xc3\xa5 den serbiske tronen\n_START_PARAGRAPH_\nSimeon Uro\xc5\xa1\xe2\x80\x99 regjeringstid ble avbrutt kort tid etter Stefan Du\xc5\xa1ans d\xc3\xb8d i 1355. Hans svoger Nikeforos II Orsini, den avsatte despoten i Epirus, dukket opp igjen i Hellas etter sitt eksil og fikk st\xc3\xb8tte fra adelen I Thessalia og Epirus. I 1356 kom Nikeforos til Epirus og tvang Simeon Uro\xc5\xa1 \xc3\xa5 flykte til Kastoria. Simeon utropte seg deretter til \xc2\xabkeiser av serberne og grekerne\xc2\xbb i rivalisering med sin nev\xc3\xb8 Stefan Uro\xc5\xa1 V (s\xc3\xb8nn av Stefan Du\xc5\xa1an)._NEWLINE_Selv om han fikk st\xc3\xb8tte fra noen viktige magnater som Jovan Asen (broren til Stefan Du\xc5\xa1ans enke), ble Simeon avvist av adelen i de serbiske landene og Makedonia. Etter at han ble tvunget til \xc3\xa5 trekke seg tilbake fra sitt fors\xc3\xb8k p\xc3\xa5 \xc3\xa5 invadere Zeta (det n\xc3\xa5v\xc3\xa6rende Montenegro) i 1358, ga Simeon Uro\xc5\xa1 opp h\xc3\xa5pet om \xc3\xa5 overta makten i Serbia. \xc3\x85ret etter (i 1359) ble Nikephoros II Orsini drept i en trefning mot albanske klaner i Aitolia, og dette \xc3\xa5pnet en mulighet for Simeon Uro\xc5\xa1. F\xc3\xb8lgelig marsjerte han raskt inn i Thessalia og ble anerkjent som sin hersker der i 1359. Derfra invaderte han ogs\xc3\xa5 Epirus etter at han hadde f\xc3\xa5tt st\xc3\xb8tte fra albanerne som hadde kjempet mot Nikeforos og som hadde kontroll p\xc3\xa5 landsbygda i Epirus. Han brukte ogs\xc3\xa5 sitt morsm\xc3\xa5lsnavn Palaiologos (gresk: \xce\xa0\xce\xb1\xce\xbb\xce\xb1\xce\xb9\xce\xbf\xce\xbb\xcf\x8c\xce\xb3\xce\xbf\xcf\x82) under sin regjeringstid._NEWLINE_Mens Simeon Uro\xc5\xa1 var i Epirus fors\xc3\xb8kte den serbiske milit\xc3\xa6rlederen og guvern\xc3\xb8ren i \xc3\x88dessa, Radoslav Hlapen, \xc3\xa5 erobre Thessalia p\xc3\xa5 vegne av sin stes\xc3\xb8nn Thomas II Preljubovi\xc4\x87. Simeon Uro\xc5\xa1 ble tvunget til \xc3\xa5 anerkjenne Radoslavs erobringer og overgi omr\xc3\xa5det Kastoria til ham. Han m\xc3\xa5tte ogs\xc3\xa5 godkjenne ekteskap mellom sin datter Maria og Thomas Preljubovi\xc4\x87, mens Radoslav Hlapen p\xc3\xa5 sin side anerkjente Simeons suverenitet i de resterende omr\xc3\xa5dene. Simeon etablerte seg i Trikala i Thessalia. Han ga etter hvert st\xc3\xb8rre makt til de lokale lederne i Epirus (i Arta og Angelokastro) , og i 1366 overlot han styret i sin siste store besittelse i Epirus, Ioannina, til sin svigers\xc3\xb8nn Thomas som da fikk tittelen despot av Epirus._NEWLINE_Simeon grunnla og ga gener\xc3\xb8se gaver til klostrene i Meteora. Han d\xc3\xb8de i 1370.'